b'\n_START_ARTICLE_\nPlikakalnio atodanga\n_START_PARAGRAPH_\nPlikakalnio atodanga\xc2\xa0\xe2\x80\x93 atodanga Vilniuje, Karolini\xc5\xa1ki\xc5\xb3 mikrorajone. Tai antroji pagal auk\xc5\xa1t\xc4\xaf (58 m) Lietuvoje atodanga, susidariusi Vilniaus miesto teritorijoje, mi\xc5\xa1kingame de\xc5\xa1iniajame Neries krante prie\xc5\xa1ais Vingio park\xc4\x85._NEWLINE_LR Aplinkos apsaugos departamentas 1992\xc2\xa0m. kovo 23 d. atodang\xc4\x85 paskelb\xc4\x97 valstyb\xc4\x97s saugoma. 2000\xc2\xa0m. kovo 20 d. paskelbta geologiniu gamtos paminklu._NEWLINE_Plikakalnio atodanga yra bene labiausiai keliautojus viliojantis objektas Karolini\xc5\xa1ki\xc5\xb3 kra\xc5\xa1tovaizd\xc5\xbeio draustinyje. Skard\xc5\xbeio vir\xc5\xa1uje \xc4\xafrengta ap\xc5\xbevalgos aik\xc5\xa1tel\xc4\x97, kur galima pasigro\xc5\xbe\xc4\x97ti nuo atodangos atsiverian\xc4\x8dia puikia miesto panorama. Gerai matyti 162 ha u\xc5\xbeimantis Vingio parkas, jo \xc5\xbealumoje i\xc5\xa1ry\xc5\xa1k\xc4\x97ja baltas estrados puslankis. Netoliese matosi stadiono ir Vilniaus universiteto Botanikos sodo kont\xc5\xabrai. Kair\xc4\x97je matyti dvi up\xc4\x97s srov\xc4\x99 skirian\xc4\x8dios salos, ties jomis \xc5\xa1iame sl\xc4\x97nio \xc5\xa1laite\xc2\xa0\xe2\x80\x93 Karolini\xc5\xa1ki\xc5\xb3 griova, de\xc5\xa1in\xc4\x97je\xc2\xa0\xe2\x80\x93 parod\xc5\xb3 centras \xe2\x80\x9eLitexpo\xe2\x80\x9c. Pavasar\xc4\xaf skard\xc5\xbeio \xc5\xa1laitus dengia m\xc4\x97lynas \xc5\xbeibu\xc4\x8di\xc5\xb3 kilimas.\n_START_SECTION_\nAtodangos tvarkymas\n_START_PARAGRAPH_\nPasitelkus Europos S\xc4\x85jungos param\xc4\x85, Lietuvoje i\xc5\xa1 Europos regionin\xc4\x97s pl\xc4\x97tros fondo finansuojamas projektas \xe2\x80\x9eSaugom\xc5\xb3 teritorij\xc5\xb3 tvarkymas (II etapas)\xe2\x80\x9d, kurio vienas i\xc5\xa1 vykdomo projekto veikl\xc5\xb3 yra paveldo objekto\xc2\xa0\xe2\x80\x93 Plikakalnio atodangos tvarkymo darbai. Projekto \xc4\xafgyvendinimo metu i\xc5\xa1montuota susid\xc4\x97v\xc4\x97jusi \xc4\xafranga, atnaujintas dekoratyvusis medinis stulpas, atlikti kra\xc5\xa1tovaizd\xc5\xbeio formavimo kirtimai, teritorijos valymo darbai, pastatyta nauja ap\xc5\xbevalgos aik\xc5\xa1tel\xc4\x97 ir ap\xc5\xbevalgos pakyla, \xc4\xafrengti informaciniai stendai, \xc4\xafrengtos informacin\xc4\x97s nuorodos bei \xc5\xbeenklai, \xc4\xafrengti dvira\xc4\x8di\xc5\xb3 stovai, suoliukai, nuova\xc5\xbeos \xc5\xbemon\xc4\x97ms su negalia.'